CELEX: 32020R1481
Language: ro
Date: 2020-10-14 00:00:00
Title: Regulamentul de punere în aplicare (UE) 2020/1481 al Consiliului din 14 octombrie 2020 privind punerea în aplicare a articolului 21 alineatul (2) din Regulamentul (UE) 2016/44 privind măsuri restrictive având în vedere situația din Libia

15.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 341/7
               
            
         REGULAMENTUL DE PUNERE ÎN APLICARE (UE) 2020/1481 AL CONSILIULUI
         din 14 octombrie 2020
         privind punerea în aplicare a articolului 21 alineatul (2) din Regulamentul (UE) 2016/44 privind măsuri restrictive având în vedere situația din Libia
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/44 al Consiliului din 18 ianuarie 2016 privind măsuri restrictive având în vedere situația din Libia și de abrogare a Regulamentului (UE) nr. 204/2011 (1), în special articolul 21 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 18 ianuarie 2016, Consiliul a adoptat Regulamentul (UE) 2016/44.
                  
               
                     (2)
                  
                  
                     La 12 mai 2020, Înaltul Reprezentant al Uniunii pentru afaceri externe și politica de securitate a emis o declarație, în numele Uniunii, în care se declara că Uniunea dorește cu fermitate, în continuare, ca embargoul ONU asupra armelor impus Libiei să fie pe deplin respectat. S-a subliniat de asemenea că trebuie depuse toate eforturile pentru a asigura punerea în aplicare deplină și efectivă a rezoluțiilor relevante ale Consiliului de Securitate al ONU, inclusiv la frontierele terestre și aeriene cu Libia.
                  
               
                     (3)
                  
                  
                     La 21 septembrie 2020, Consiliul a adoptat Regulamentul de punere în aplicare (UE) 2020/1309 (2) prin care au fost desemnate trei entități implicate în încălcarea embargoului ONU asupra armelor.
                  
               
                     (4)
                  
                  
                     Consiliul rămâne profund îngrijorat de situația din Libia și, în special, de acțiunile care amenință pacea, securitatea sau stabilitatea acestei țări, inclusiv de încălcările embargoului ONU asupra armelor.
                  
               
                     (5)
                  
                  
                     În contextul menționat, pe lista persoanelor fizice și juridice, a entităților sau a organismelor cărora li se aplică măsurile restrictive, astfel cum figurează în anexa III la Regulamentul (UE) 2016/44, ar trebui să fie adăugată o persoană implicată în astfel de acțiuni.
                  
               
                     (6)
                  
                  
                     Prin urmare, anexa III la Regulamentul (UE) 2016/44 ar trebui să fie modificată în mod corespunzător,
                  
               ADOPTĂ PREZENTUL REGULAMENT:
         
            Articolul 1
            Anexa III la Regulamentul (UE) 2016/44 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 octombrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 12, 19.1.2016, p. 1.
         
            (2)  Regulamentul de punere în aplicare (UE) 2020/1309 al Consiliului din 21 septembrie 2020 privind punerea în aplicare a articolului 21 alineatul (2) din Regulamentul (UE) 2016/44 privind măsuri restrictive având în vedere situația din Libia (JO L 305 I, 21.9.2020, p. 1).
      
      
         
            ANEXĂ
            În anexa III la Regulamentul (UE) 2016/44, la rubrica „A. Persoane”, se adaugă următoarea mențiune:
            
               
                            
                        
                        
                           Nume
                        
                        
                           Informații de identificare
                        
                        
                           Motive
                        
                        
                           Data includerii pe listă
                        
                     
                           „22.
                        
                        
                           Yevgeniy Viktorovich PRIGOZHIN
                           (Евгений Викторович Пригожин)
                        
                        
                           Data nașterii: 1 iunie 1961
                           Locul nașterii: Leningrad (Sankt Petersburg)
                           Naționalitatea: rusă
                           Sexul: masculin
                        
                        
                           Yevgeniy Viktorovich Prigozhin este un om de afaceri rus care are legături strânse, inclusiv financiare, cu întreprinderea militară privată Wagner Group.
                           În acest mod, Prigozhin este implicat în activitățile Grupului Wagner din Libia și acordă sprijin acestor activități care amenință pacea, stabilitatea și securitatea acestei țări.
                           În special, Grupul Wagner este implicat în încălcări multiple și repetate ale embargoului asupra armelor din Libia instituit în temeiul RCSONU 1970 (2011) și transpus în articolul 1 din Decizia (PESC) 2015/1333, inclusiv livrarea de arme, precum și desfășurarea de mercenari în Libia în sprijinul Armatei Naționale Libiene. Grupul Wagner a participat la multiple operații militare împotriva guvernului de uniune națională aprobat de ONU și a contribuit la prejudicierea stabilității Libiei și la subminarea unui proces pașnic.”
                        
                        
                           15.10.2020